  Виталий Пронин К. Рокоссовскийлэн переводчикез удмурт вал.К. Рокоссовскийлэн переводчикез удмурт вал Быдӟым оже ветлэм удмурт батыръёсты утчамысь уг дугды писатель Николай Кузнецов. Со кӧня ке книга поттӥз ини. Берло аръёссэ Николай Спиридонович ужа удмурт кылын книга бордын.  Дауръёсы улэпесь - Та нуналъёсы йылпумъясько бадӟым ужме - «Дауръёслы улэпесь удмуртъёс» нимо книгаме, - вера Николай Спиридонович.  - Отчы пыремын 1 сюрс 200 удмурт солдатъёс но командиръёс,  Быдӟым ожын геройлыко ожмаськемъёс. Та бичетэз ӵошатыны луоз энциклопедиен но удмурт калыклэн Вунонтэм полкеныз. Оскем потэ, книга туэ сӥзьыл потоз шуыса. Нош матысь дыре кутско ини энциклопедилэсь кыкетӥ томзэ дасян борды. Малы ке шуоно одӥг книгае вань нимтулъёс, удмурт адямиослэн подвигъёссы уг тэро - сомында землякъёсмы тушмонэз жугемын. Ужелэсь кыкетӥ томзэ вуттыны тыршо Быдӟым Вормонлэн 75 ар тырмонэзлы. Вань удмурт калык, интеллигенция мед пыриськысалзы та уже. Мед тунсыкъяськысалзы, утчасалзы, ивортысалзы  оже ветлэм ӵыжы-выжыоссы сярысь. Мон шумпотӥсько, выль нимъёс шедё шуыса. Соосын тодматэме потэ «Удмурт дунне» газетэз лыдӟисьёсты но. Мед валалозы но тодозы, кыӵе батырлыко удмуртъёс архивысь берытско вордӥськем шаеразы. Кылсярысь, Сталинград понна ожмаськемъёсты утчанъям шедьтӥ немец кылъя удмурт переводчикез. Со - 1920-тӥ арын Понино ёросын (али сямен Глазов ёрос) вордӥськем Владимир  Баженов. Владимир Филиппович вуоно маршалэн Константин Рокоссовскиен артэ вал.Удмурт сержантлэн Наградной листаз та зьы гожтэмын:«Владимир Филиппович Баженов - 226-тӥ стрелковой дивизиысь 985-тӥ стрелковой полкысь переводчик. Быдӟым ожын 1941-тӥ арысен. Ожмаськиз Сталинград понна.  1943-тӥ арын сӧсырмиз. Сержант Баженов представить каремын Горд Кизили орденлы таӵе подвигез понна: товарищ Баженов кылысь кылэ берыктӥсь луыса передовойын ожмаське.  1942-тӥ арын октябрь толэзьысен 1943-тӥ арын 22-тӥ январёзь  рупор пыр 116 передача лэсьтӥз. 60 пол вазиськылӥз немец солдатъёслы генерал-полковниклэн Константин Рокоссовскийлэн нимыныз. 56 пол ӵектӥз тушмон солдатъёслы но генералъёслы пленэ сётӥськыны.  Ожъёсын ялан азьпал радын вал бере, огаз контратакаын,  1943-тӥ арын 19-тӥ январе, киыз сӧсырмиз. Озьы ке но ӧз ыштӥськы,  тушмон бронемашинаез пуштытӥз».  Владимир Баженов.Куинь офицеръёсТа войнаысь бадӟым ожмаськонъёс пӧлы пыро Москва, Ленинград, Сталинград, Севастополь понна, Курск но Ржев котырын, Кавказын ортчемъёсыз. «Сталинградская битва» энциклопедиын, со бордын ужазы 500 пала историкъёс но ожгар удысысь специалистъёс, пыр-поч гожъямын Волга дорын ортчем вир кисьтон сярысь. Но туннэ но тодмо ӧвӧл, кӧня адями быриз со ожын. Кӧня адями пыриськиз со сражение, нош кӧняез луло кылиз, сыӵе списокъёс ӧй вал. Россиысь тодмо ӟуч профессор, генерал-полковник Григорий Кривошеев уно аръёс ӵоже утчаськиз, тодыны тыршиз Быдӟым ожын Советской армилэсь ыштонъёссэ. Со сярысь гожтэмын «Россия и СССР в войнах XX века. Потери вооружённых сил» книгаяз. Профессор Кривошеев ивортэмъя, Сталинград понна ожмаськон кык люкетлэсь вал: оборона но наступление. Быремъёслэсь лыдзэс сояз но таяз учыре нимаз лыдъязы. Кылсярысь, оборона люкетаз 643 сюрслэсь ятыр адями быриз, наступление дыръя - 485 сюрслэсь уногес. Ваньзэ-ӧвӧлзэ Сталинград понна жугиськонын 1 миллион 129 сюрслэсь уно адямиос быризы. Немецъёс 841 сюрс муртэ ыштӥзы, 237 сюрс 775 адямизы пленэ басьтэмын вал.Кӧня быремын удмуртъёс, озьы ик тодмо ӧвӧл. Но архивъёсысь выль нимъёс шедё на. Николай Кузнецов шуэ: Иван Поздеев.- Алигес сыӵе дано удмуртъёсты шедьтӥ. Сталинград понна ожмаськизы но Шундыӝужан Пруссиен кунгожез, Литваысь Науместис кар вӧзын, нырысетӥосыз радын выжизы куинь удмурт офицеръёс - Василий Зайцев, Иван Поздеев но Иван Дудин. Куиньназы ик соос ожмаськизы 184-тӥ стрелковой дивизиын. Дэри ёросын вордӥськем Василий Зайцев сярысь газетады гожъямы ни вал. Совето Союзлэн Героез  уно орденъёсын  данъямын, быриз 1944-тӥ арын 22-тӥ октябре.Иван Поздеев вордскемын 1923-тӥ арын Яр ёросын. Фронтын 1941-тӥ арысен. Со вал 184-тӥ стрелковой дивизиысь 297-тӥ полкысь 3-тӥ стрелковой батальонлэн командирез. Куинь пол сӧсырмылӥз, Сталинград понна жугиськонын контузить каремын вал. 1944-тӥ арын Науместис город дорын наступление дыръя секыт ожъёс мынӥзы. Тушмон кӧня ке пол контратакае ӝуткаськиз. Озьы ке но Поздеев солдатъёсыныз ӧз чигналэ но Восточной Пруссиен кунгожез выжизы. Иван Григорьевич войнаысь луло бертӥз, улӥз Пермьын, но вазь кулӥз.1923-тӥ арын вордӥськем Иван Никитич Дудин та дивизиын ик 262-тӥ стрелковой полкысь роталэн командирез вал. Старший лейтенант Кияса ёросысь Атабай гуртысь вылэм. Кышкатэк ожмаськемез понна пусъемын Александр Невский орденэн. Быриз 1945-тӥ арын 29-тӥ январе. Жаляса верано, Иван Дудинлэн туспуктэмез ӧвӧл. Кин тодэ, оло, солэн ӵыжы-выжыосыз вань, умой луысал, таӵе дано ожгарчилэн фотоез книгае пырысал ке, - шуэ Николай Спиридонович. Игорь Чирков.Озьы ик Николай Кузнецов шедьтӥз Балезино ёросысь удмурт ожгарчиез - Игорь Сергеевич Чирковез. Та сержантлэсь туспуктэмзэ утчаны курыса, со вить пол Балезиноысь школае вазиськылэм, ӵапак отын дышетскем Чирков. Но балезиноос ас пал эшсылэсь фотозэ шедьтӥллямтэ-а, утчаллямтэ-а. Николай Спиридонович ачиз шедьтӥз Горд Кизили орденэн  но «За боевые заслуги» медален данъям удмурт сержантлэсь тусбуйзэ.- Игорь Чирков 413-тӥ пулемётно-артиллерийской батальонысь пулемёт расчётлэн командирез луыса ожмаськиз. Фронтын 1942-тӥ арысен. Наградной листаз гожтэмын солэн подвигез сярысь. 1944-тӥ арын 21-тӥ июне асьме разведчикъёс, куинь пыжен шурез выжыкузы, сӧсырмыны шедиллям. Сержант Чирков адӟем,  огзэ лодкаез ву палэнэ нуыны кутске шуыса. Соку удмурт ожгарчи шуре тэтчем, 300 метр ву ултӥ уяса, пыжез ярдур доры кыскем. Тушмон дугдылытэк пулемётысь, миномётысь ыбылӥз ке но, Чирков быгатӥз утьыны 7 сӧсырмем разведчикъёсты но командирзэс.Но войнаысь луло бертыны солы ӧз кылды, сержант Чирков быриз ожын, - шуэ Николай Кузнецов.  Теги: Быдымож история  